Ο **Ραλφ Γκιορντάνο** (*Ralph Giordano*, 20 Μαρτίου 1923 – 10 Δεκεμβρίου 2014) ήταν Γερμανός συγγραφέας, δημοσιογράφος και τηλεοπτικός παραγωγός. Το 1986 παρήγαγε το πρώτο παγκοσμίως τηλεοπτικό ντοκιμαντέρ με θέμα τη γενοκτονία των Αρμενίων

Η ζωή και το έργο του
---------------------

Ο Ραλφ γεννήθηκε στο Αμβούργο. Ο πατέρας του ήταν Ιταλός από τη Σικελία (η ιταλική προφορά του επωνύμου είναι **Τζορντάνο**), ενώ η μητέρα του ήταν Γερμανίδα δασκάλα του πιάνου εβραϊκής καταγωγής. Εξαιτίας της εβραϊκής καταγωγής της μητέρας του, η οικογένεια γνώρισε διώξεις κατά τη διάρκεια του ναζιστικού καθεστώτος. Τελικώς επέζησαν από το Ολοκαύτωμα κρυπτόμενοι στο κελάρι ενός φίλου.

Μετά τις εμπειρίες του κατά τη διάρκεια του Β΄ Παγκόσμιου Πολέμου, ο Γκιορντάνο έγινε προσωρινά κομμουνιστής. Το 1955 εγκαταστάθηκε στη Λαοκρατική Δημοκρατία της Γερμανίας, αλλά σύντομα απογοητεύθηκε εξαιτίας της απέχθειάς του προς τον τότε ακόμη κυρίαρχο σταλινισμό και επέστρεψε στη γενέτειρά του πόλη, στην τότε Δυτική Γερμανία. Ο Γκιορντάνο άφησε το Κομμουνιστικό Κόμμα Γερμανίας το 1957 και το 1961 δημοσίευσε το βιβλίο *Το Κόμμα έχει πάντοτε δίκιο!*, με θέμα την απομάκρυνσή του από τον κομμουνισμό.

Το 1964 ο Γκιορντάνο προσλήφθηκε ως δημοσιογράφος από τον ραδιοφωνικό σταθμό Westdeutscher Rundfunk (WDR), που είχε (και έχει) έδρα την Κολωνία, και παρέμεινε εκεί μέχρι το 1988.

Το 1982 δημοσίευσε το γνωστότερο έργο του, το *Die Bertinis*, ένα ημι-αυτοβιογραφικό μυθιστόρημα αφηγούμενο τις εμπειρίες μιας οικογένειας με μεικτή καταγωγή (και εβραϊκή) από τα τέλη του 19ου αιώνα έως το τέλος του Β΄ Παγκόσμιου Πολέμου. Το 1988 αυτό το μυθιστόρημα έγινε και τηλεοπτικό σίριαλ, που μεταδόθηκε από τη ZDF.

Στη συνέχεια ο Γκιορντάνο ασχολήθηκε ως ελεύθερος συγγραφέας και συνέγραψε πολλά άρθρα με θέμα τις εμπειρίες του στη ναζιστική Γερμανία και τους κινδύνους των νεοναζιστικών κινημάτων. Επιπλέον, είδε και το Ισλάμ ως απειλή: Σε συνέντευξή του στους *New York Times* το 2007 αντιτάχθηκε με σφοδρότητα στην ανέγερση ενός νέου τζαμιού στην Κολωνία, χαρακτηρίζοντας τα γερμανικά τζαμιά «σύμβολα μιας παράλληλης κοινωνίας», ενώ απεκάλεσε την ενσωμάτωση των Γερμανών Μουσουλμάνων «μια αποτυχία».

Εργαζόμενος σε γερμανικά τηλεοπτικά προγράμματα, ο Γκιορντάνο παρήγαγε, το 1986, το πρώτο παγκοσμίως τηλεοπτικό ντοκιμαντέρ με θέμα τη γενοκτονία των Αρμενίων, το οποίο είχε τίτλο *Το Αρμενικόν Ζήτημα δεν υφίσταται πλέον: Η τραγωδία ενός λαού*, για λογαριασμό της ARD, δηλαδή του δημόσιου ραδιοτηλεοπτικού γερμανικού φορέα. Το ντοκιμαντέρ βασιζόταν σε μακρές αναγνώσεις από γερμανικές διπλωματικές αναφορές της εποχής της γενοκτονίας. Προκάλεσε την άμεση και σκληρή αντίδραση της Τουρκίας, που αρνείται τη γενοκτονία, και ο Γκιορντάνο δέχθηκε απειλές. Προκειμένου να εξευμενίσει την Τουρκία, ο διευθυντής της ARD Φρήντριχ Νοβότνυ (*Friedrich Nowottny*, γενν. 1929) συμφώνησε να μην ξαναμεταδώσει το ντοκιμαντέρ ποτέ πια.

### Προσωπική ζωή

Ο Γκιορντάνο έκανε τρεις γάμους στη ζωή του. Η πρώτη και επί δεκαετίες σύζυγός του Χέλγκα πέθανε από καρκίνο το 1984. Με τη δεύτερη σύζυγό του, την Τάνυα, πήραν διαζύγιο το 1988, έπειτα από μόλις ένα έτος γάμου. Με την τρίτη σύζυγό του, τη Ροζβίτα Έβερχαν, ήταν παντρεμένοι από 1994 μέχρι και τον δικό της θάνατο από καρκίνο, το 2002. Ο Γκιορντάνο ήταν στενός φίλος του μιγάδα Γερμανοαμερικανού δημοσιογράφου Χανς Μασακουόι από την εποχή της Νεολαίας του σουίνγκ στο Αμβούργο.

Ο Γκιορντάνο απεβίωσε στην Κολωνία σε ηλικία 91 ετών από επιπλοκές που ακολούθησαν ένα κάταγμα του ισχίου.

Παραπομπές
----------

1. ↑  (Αγγλικά) *SNAC*. w6b434nm. Ανακτήθηκε στις 9  Οκτωβρίου 2017.
2. ↑  (Αγγλικά) *Internet Movie Database*. Ανακτήθηκε στις 20  Ιουνίου 2019.
3. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 10  Δεκεμβρίου 2014.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 118539442. Ανακτήθηκε στις 14  Αυγούστου 2015.
5. ↑  *filmportal.de*. c7c5f39c1654444a87897c0e456c5958. Ανακτήθηκε στις 9  Οκτωβρίου 2017.
6. ↑  (Γερμανικά) *Εγκυκλοπαίδεια Μπρόκχαους*. giordano-ralph. Ανακτήθηκε στις 9  Οκτωβρίου 2017.
7. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb119050095. Ανακτήθηκε στις 10  Οκτωβρίου 2015.
8. 1 2 3 4  «Ralph Giordano - Biografie WHO'S WHO». *www.whoswho.de*.
9. ↑  Landler, Mark (5 Ιουλίου 2007). «Germans Split Over a Mosque and the Role of Islam» – μέσω NYTimes.com.
10. ↑  Andreas Maislinger: «Coming to Terms with the Past: An International Comparison*, στο* Nationalism, Ethnicity, and Identity: Cross National and Comparative Perspectives*, εκδ. Routledge, 2016, σελ. 174*
11. ↑  Hofmann, Tessa (2016). «From Silence to Re-remembrance: The Response of German Media to Massacres and Genocide against the Ottoman Armenians». *Mass Media and the Genocide of the Armenians: One Hundred Years of Uncertain Representation*. Palgrave Macmillan UK. σελίδες 85–109. ISBN 978-1-137-56402-3.
12. ↑  *Ralph Giordano ist tot* στο *Focus*, 10 Δεκεμβρίου 2014
13. ↑  German Holocaust writer, commentator Ralph Giordano dies *Deutsche Welle*, 10 Δεκεμβρίου 2014

Εξωτερικοί σύνδεσμοι
--------------------

* Βιογραφία στο *whoiswho.de* (στη γερμανική γλώσσα)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 12309047
* **Europeana**: agent/base/105745
* LCCN: nr88001098
* ISNI: 0000 0001 0870 0544
* GND: 118539442
* SELIBR: 300413
* SUDOC: 026892405
* BNF: cb119050095 (data)
* BIBSYS: 90111694
* NLA: 35165508
* NDL: 00467198
* NKC: jn19990002695
* ICCU: TO0V344071
* CiNii: DA04584785

 |

 |